Rozhodnutie Komisie
z 23. januára 2002,
ktorým sa mení a dopĺňa rozhodnutie Komisie 1999/217/ES, ktorým sa prijíma zoznam chuťových a aromatických prísad používaných do alebo na potraviny
(oznámené pod číslom dokumentu C(2002) 88)
(Text s významom pre EHP)
(2002/113/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2232/96 z 28. októbra 1996, ktorým sa ustanovuje postup spoločenstva pre aromatické látky používané alebo určené na použitie v potravinách alebo na potraviny [1] alebo na potravinách, a najmä na jeho článok 3 ods. 2,
keďže:
(1) V súlade s článkom 3 ods. 2 nariadenia (ES) č. 2232/96 Komisia prostredníctvom svojho rozhodnutia 1999/217/ES [2], ktorým sa mení a dopĺňa rozhodnutie 2000/489/ES [3], zavádza register aromatických látok používaných v potravinách alebo na potravinách.
(2) Podľa nariadenia Komisie (ES) č. 1565/2000 z 18. júla 2000, ktoré ustanovuje opatrenia potrebné na prijatie programu hodnotenia pri uplatňovaní nariadenia (ES) č. 2232/96 [4], každej aromatickej látke sa pridelia nové čísla, tzv. "FL čísla". Okrem toho sa všetky aromatické látky budú v registri ďalej deliť do skupín príbuzných látok podľa zoznamu skupín ustanovených v nariadení. Tieto informácie by mali byť k dispozícii osobám uvádzajúcim látku na trh, aby si mohli splniť svoje povinnosti podľa nariadenia (ES) č. 1565/2000. Register aromatických látok by mal preto uvádzať nové FL čísla a čísla skupín.
(3) Časti 1, 2 a 3 registra, ktorý je prílohou k rozhodnutiu 1999/217/ES, zmeneného a doplneného rozhodnutím 2000/489/ES, by sa mali sústrediť do jednej časti, a to časti A a látky sa do zoznamu zaradia podľa ich FL čísel. Časť 4 registra sa nahradí textom v časti B registra, ktorý je prílohou k tomuto nariadeniu.
(4) Kontrola aromatických látok, o ktorej informovali členské štáty a ktorá je ustanovená v rozhodnutí 1999/217/ES odhalila niekoľko nezrovnalostí v chemických číslach, názvoch, synonymických výrazoch a systematických názvoch a zistila niekoľko prípadov, v ktorých sa v registri objavili tie isté látky pod rôznymi chemickými názvami. Bolo by potrebné opraviť tieto nezrovnalosti. Ak pri takýchto nezrovnalostiach nie je možné v danom štádiu dospieť k finálnemu rozhodnutiu, je potrebné aspoň poukázať na fakt možnej nezrovnalosti.
(5) Pri niektorých látkach podľa rozhodnutia 1999/217/ES, vrátane dôverne oznámených látok, členské štáty upustili od ich individuálneho oznamovania. Tieto látky sa z registra vypustia. Podobne aj nové látky, ktoré členské štáty oznámili, by sa mali v súlade s článkom 5 ods. 2 nariadenia (ES) č. 2232/96 zahrnúť do programu hodnotenia, a preto ich je potrebné začleniť do registra.
(6) Podľa článku 4 ods. 3 nariadenia (ES) č. 2232/96 sa látka z registra vypustí, ak je na základe hodnotenia zrejmé, že aromatická látka nezodpovedá všeobecným kritériám použitia, ktoré sú ustanovené v prílohe ku spomínanému nariadeniu. Vedecký výbor pre potraviny vo svojom stanovisku 26. septembra 2001 dospel k záveru, že 4-alyl-1,2-dimetoxybenzén (metyleugenol) a 1-alyl-4-metoxybenzén (estragol) sú genoxické. Tieto látky sa preto vypustia z registra.
(7) Rozhodnutie 1999/217/ES sa preto podľa toho mení a dopĺňa.
(8) Opatrenia uvedené v tomto rozhodnutí sú v súlade so stanoviskom Stáleho výboru pre potraviny,
PRIJALA TOTO ROZHODNUTIE:
Článok 1
Register, ktorý je prílohou k rozhodnutiu 1999/217/ES, sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 23. januára 2002